Nuwe perseel wink vir W@W - Society - Windhoek Express
Sunday, July 05th, 2020 14:40:16
05 September 2019 | Society
Altesame 16 vroue is tans besig met die strykkurses. Foto Yolanda Nel
Women @ Work ([email protected]) is al 'n dekade in Suiderhof geleë, maar nou wink groener weivelde vir die instansie wanneer hulle na 'n nuwe eiendom in Windhoek-Wes trek.
"Die nuwe perseel gee ons die geleentheid om nie net meer kursusse aan te bied nie, maar ook meer studente op 'n slag te akkomodeer," sê die bestuurder, me. Pat Sivertsen. Sy sê hulle gaan binne die volgende maand trek, met die eerste naaldwerkkurses wat al op 30 September daar begin.
"Met al die opleidingssentrums in daardie area, kan ons meer jongmense lok," sê sy. Boonop is hulle baie opgewonde oor meer spasie. "Ons gaan 'n opleidingskombuis inrig waar studente dan leer kook," sê Pat opgewonde.
Dit is egter nie al nie. Daar is nou ook 'n volwaardige was- en strykkamer, asook as 'n ingerigte slaapkamer met 'n badkamer. "Dus word elke aspek van 'n gegewe kursus nou gedek en kan studente in die gasvryheidsbedryf leer hoe om te stryk, hoe om 'n bed op te maak en 'n badkamer skoon te maak."
By die nuwe perseel gaan hulle ook 'n Go Green-naaldwerkprojek op die been bring, waar handsakke, inkopiesakke en rugsakke gemaak word. Hiervoor wil hulle die vroue van die Ehafo Trust betrek.
Volgens Pat het die Ehafo Trust, 'n organisie vir persone met gestremdhede, jare gelede reeds toegemaak wat talle vroue sonder werk gelaat het. "Hulle is egter goed vertroud met industriële naaimasjiene," sê sy.
Indien jy wil betrokke raak by [email protected], kan Pat by 061 400 835 of [email protected] gekontak word. "Die inrig van die kombuis is tans ons grootste uitgawe en enige finansiële bystand sal waardeer word," het Pat gesê. - [email protected]